http://e-journal.metrouniv.ac.id/index.php/riayah P-ISSN : 2528-049X E-ISSN: 2548-6446
Muhammad Abduh : Meninjau Peran dan Kepemimpinan Dalam
Akhbar al- Waqā’i‘ al-Misrīyyah

## Ahmad Nabil Amir*
International Islamic University Malaysia Email : nabiller2002@gmail.com

## Tasnim Abdul Rahman
University Sultan Zainal Abidin Malaysia Email : tasnimrahman@unisza.edu.my
______________ Article History: Received: 22 December 2023 Revised: 30 April 2024 Accepted: 07 May 2024 Published: 01 July 2024
_________ *Correspondence Address : nabiller2002@gmail.com
________________________ Keywords : al-Waqā’i‘ al- Misrīyyah, Egypt, Muhammad Abduh
Copyright © 2024 Author/s DOI : 10.32332/riayah.v9i1.8574

## Abstract
This  article  reviews  the  role  and  leadership  of  Muhammad Abduh  (1849-1905)  in  his  career  as  editorial  head  of  the newspaper al-Waqā'i' al-Misrīyyah ( عئاقولا ةيرصملا ) since 1880. His actions in the realm of journalism are important in the context of the  rise  of  the  Egyptian  newspaper,  especially  al  -Mu'ayyad  and al-Waqā'i'  al-Misrīyyah  as  official  government  newspapers  to develop modernist ideals and influence public opinion in Egypt. It made  an  important  impact  which  enabled  it  to  play  a  role  in developing the dignity of the language, increasing the influence of the  press  and  journalism  and  raising  public  awareness  of  the intense  political  and  cultural  interactions  in  the  development  of the  spirit  of  nationalism  and  social  consciousness  in  Egypt.  His political  writings  and  plans  cover  the  periods  of  Riyad  Pasha's administration,  Sharif's  administration  and  times  of  upheaval. This article highlights the ideas he expressed regarding social and spiritual  renewal,  as  well  as  related  educational,  religious  and socio-cultural  issues.  The  study  method  is  based  on documentation  and  bookkeeping  methods.  The  study  data  was reviewed  descriptively,  analytically  and  comparatively.  The conclusion  of  the  study  finds  dynamic  and  productive developments during Abduh's leadership leading to the al-Waqa'i' al-Misriyyah  newspaper  which  succeeded  in  raising  society's problems and drawing awareness about the latest developments in the  world  of  politics  and  newspapers  as  well  as  maintaining  the ethical interests and values of journalism.

## PENDAHULUAN
Artikel  ini  membahas  peranan  Muhammad  Abduh  (1849-1905)  dalam  akhbar al- Waqā’i‘  al-Misrīyyah ( ةيرصملا  عئاقولا) yang  diterajuinya  sejak  1880. Penglibatannya  dalam akhbar  telah  membawa  pengaruh  yang  bermakna  dalam  jaringan  intelektual  dan  aktivisme yang  luas  yang  ditimbulkan oleh  perkembangan  yang  mengesankan  dalam  kegiatannya sebagai aktivis dan jurnalis yang terkemuka dalam ranah intelektual di Mesir pada akhir abad ke  19.  Dengan  perantaraan  akhbar,  ia  beroleh  kesempatan  untuk  mengartikulasikan
pandangan-pandangan  sosial,  politik  dan  kesusasteraannya,  dan  mengembangkan  nilai pembaharuan  dan  penafsiran  budaya  dan  pandangan  agama  yang  global.  Menurut  Ammeke Kateman,  “ideanya  merespon  kepada  politik  tempatan,  mengikutsertakan  tradisi  Islam, mencerminkan  persahabatan  dan  permusuhannya  –  selain  caranya  mereka  mengambil bahagian  dalam  perkembangan  global”. 1 Bentuk  penafsirannya  yang  kreatif  ini  telah memungkinkan  terbentuknya  jaringan  khalayak  dan  pengikut  yang  luas,  yang  menunjukkan keghairahan  terhadap  usaha  pengembangan  dan  pembaharuan  yang  dipeloporinya  dalam menegakkan  orde  moral, 2 mengembangkan  nilai  kemaslahatan  dan  kebajikan,  dan menzahirkan kekuatan politik, agama, budaya, seni, dan kemasyarakatan.
Konteks persuratkhabaran yang berkembang di Mesir juga memungkinkan penjalaran dan penyebaran idea-ideanya yang berpengaruh dalam mendorong kesedaran terhadap nilai- nilai  rasional  dan  plural  (jama‘i)  dan  meledakkan  semangat  kebebasan  dan  pembaharuan. Faham  dan  praktik  kebebasan  ini  dikembangkan  oleh  idea-idea  radikal  yang  diperjuangkan dan digemblengnya yang memberi pengaruh yang menentukan di tengah ranah sosio-budaya dan proses sekular dan gejolak revolusi yang mengesankan.
Sejak  di  bangku  persekolahan  lagi,  Abduh  telah  menyumbangkan  tulisan-tulisannya kepada  akhbar  dan  minat  serta  kegiatannya  dalam  bidang  kewartawanan  tidak  pernah memudar  sehinggalah  ke  akhir  hayatnya.  Hubungan  dan  pengalaman  yang  rencam  yang diperolehnya  telah  memperluaskan  dan  mencerahkan  pandangan  agamanya,  yang memberikan tarikan yang besar kepada generasi moden di mana-mana di dunia Islam.
Dalam  perkembangan  negara  Mesir  yang  moden,  bahagian  yang  dimainkan  oleh akhbar  jauh  lebih  penting  daripada  kebanyakan  negara  Barat,  dan  suatu  kenyataan  yang menarik bahawa kebanyakan pelopor pembaharuan di Mesir memulakan kerjayanya sebagai penulis  dalam  akhbar,  seperti  Mustafa  Kamil  (1874-1908),  Sa‘ad  Zaghlul  (1859-1927), Ahmad  Mahir  (w.  1945),  Taha  Husayn  (1889-1973),  ‘Abbas  Mahmoud  al-‘Aqqad  (1889- 1964),  Muhammad  Husayn  Haykal  (1888-1956)  dan  Muhammad  Abduh  (1849-1905). Pencapaian  teknikal  ‘Abduh  dalam  bidang  kewartawanan  sahaja  cukup  untuk membuatkannya dikenang sebagai salah seorang perintis penting dalam pembangunan ranah persuratkhabaran di Mesir.
Tempoh  yang  paling  penting  dari  kerjaya  kewartawanannya  adalah  tatkala  beliau menjadi  ketua  editor  akhbar  rasmi  pemerintah  Mesir  “ al-Waqā’i‘  al-Misrīyyah (Oktober 1880-September  1882) . 3 Meski  akhbar  ini  menjadi  lidah  rasmi  pemerintah,  beliau menunjukkan  sikap  dan  pandangan  yang  tersendiri  dalam  upayanya  membela  suara-suara yang tertindas dari golongan kiri terutamanya dari kelompok pekerja dan aktivis dan lantang mengkritik  dasar-dasar  pemerintah  yang  represif.  Tulisannya  menzahirkan  corak  dan pandangan kewartawanan yang seimbang dengan melontarkan aspirasi sosial dan kebebasan, dan  menegakkan  dasar  dan  nilai-nilai  pemikiran  yang  rasional  dan  progresif.  Hasrat perubahan  ini  diperjuangkan  dengan  tuntas  dalam  akhbar yang  dipimpinnya  yang  telah
1 Kateman,  Ammeke, Muhammad  Abduh  and  His  Interlocutors:  Conceptualizing  Religion  in  a Globalizing World (Leiden, Boston: Brill, 2019), h. 3.
2 Amin,  Osman.  “Muhammad  ‘Abduh  the  Reformer”. The  Muslim  World ,  Vol.  36,  Issue  2  (April, 1946), h. 153.
3 Al-Sawi,  Ahmad  Husayn,  “Muhammad  ‘Abduh  and  Al-Waqā‘i’  al-Misrīyah”  (Unpublished  M.A. Thesis, Faculty of Graduate Studies and Research, McGill University, 1954), h. 2.
membawa pengaruh dan kesedaran akliah yang meluas di kalangan orang ramai, terutamanya terhadap kondisi  sosio-budaya  dan  ekonomi  masyarakat  Mesir  yang  terkebelakang  dan memprihatinkan serta nasib kaum marhein yang tertindas.
Kajian terdahulu dan materi-materi yang bersangkutan yang dirujuk dalam kajian ini, terutamanya  adalah  kitab Tārīkh  al-Ustādh  al-Imām  al-Shaykh  Muhammad  ‘Abduh yang disusun oleh muridnya, Muhammad Rashid Rida, 4 dalam tiga jilid yang mencatatkan biografi dan perjalanan kareernya yang terperinci, kumpulan artikel dan penulisan-penulisannya (jilid kedua, 1908), dan syair serta elegi yang ditulis pada masa kewafatannya (jilid ketiga, 1909). Jilid  pertama  menyediakan  sumber  yang  lengkap  tentang  kehidupan  dan  hasil  karya  dan rencana-rencananya yang tidak diterbitkan di media yang dikeluarkan semula dalam Tārīkh . Sumber-sumber  lain  tentang  kareer  Abduh  adalah  buku  yang  dihasilkan  oleh  C.C.  Adams 5 bertajuk Islam  and  Modernism  in  Egypt:  A  Study  of  the  Modern  Reform  Movement Inaugurated by Muhammad Abduh yang memuatkan suatu bab yang ringkas membincangkan latar  belakang  kehidupan,  sejarah  dan  perkembangan  kareernya,  penulisannya  serta kerjayanya  sebagai  wartawan  yang  dipenuhinya  atas  permintaan  dan  panggilan  dari pemerintah.  Tesis  sarjana  persuratan  yang  ditulis  oleh Ahmad  Husayn  Sawi 6 di  Universiti McGill bertajuk “Muhammad ‘Abduh and Al-Waqa‘i’ al-Misriyah” turut memberikan liputan yang  terperinci  tentang  latar  belakang  kerjayanya  sebagai  wartawan  dan  ketua  editorial  di akhbar al-Waqa’i’ al-Misriyyah dan kepentingannya dalam ranah persuratkhabaran di Mesir yang  menjadi  acuan  dalam  penulisan  ini.  Ia  merujuk  kepad a  sumber-sumber  asal  dari lembaran bercetak akhbar Al-Waqa‘i’ al-Misriyah yang tersimpan di Perpustakaan Nasional Kaherah,  termasuk  artikel-artikel  yang  tidak  diterbitkan  oleh  Rida,  dan  juga  berita-berita tempatan  yang  disiarkan  ketika  tercetusnya  pemberontakan  ‘Urabi.  Sawi  turut  merujuk kepada  karya  Dr.  Ibrahim  ‘Abduh 7 tentang  perkembangan  organ-organ  penyiaran  dan percetakan  di  Mesir,  khasnya Al-Waqa‘i’  al-Misriyah yang  menjadi  pelantar  kepada penulisan Abduh.
Justeru  artikel  ini  bermaksud  menyingkap  latar  belakang  sejarah  penglibatan  Abduh dalam  ranah  kewartawanan  dan  penyiaran akhbar al-Waqa’i’  al-Misriyyah yang  telah membawa perubahan yang bermakna khasnya dalam konteks perkembangan intelektual  dan transformasi pemikiran di Mesir.

## METODE
Kajian ini bersifat kualitatif dari jenis penelitian kepustakaan dan dokumentasi, yang merujuk  kepada  analisis  dokumen  dan  kandungan  makalah al-Waqā’i‘  al-Misrīyyah khususnya yang ditulis oleh Muhammad Abduh. Data dan maklumat diperoleh dari sumber- sumber  primer  dan  sekunder  berupa  buku,  majalah,  surat  khabar,  manuskrip,  disertasi  dan bahan-bahan  internet  dan  elektronik  yang  lain,  termasuk  artikel-artikelnya  yang  termuat dalam akhbar-akhbar yang lain seperti al-Mu’ayyad dan al-‘Urwa al-Wuthqa . Peninjauan dan
4 Muhammad  Rashid  Rida, Tārīkh  al-Ustādh  al-Imām  al-Shaykh  Muhammad  ‘Abduh (Kaherah: Matbaah al-Manar 1931), jil. 1.
5 C.C. Adams, Islam and Modernism in Egypt: A Study of the Modern Reform Movement Inaugurated by Muhammad Abduh (Cairo: The American University of Cairo, 1933).
6 Sawi, op. cit ., 1954.
7 Ibrahim ‘Abduh, Tārīkh al-Tibā‘ah wa al-Sahāfah fī Misr Khilāl al-Hamlah al-Faransīyah (Kaherah: t.tp., 1949), jil. 3.
penganalisisan  bahan  dilakukan  secara  deskriptif,  analitik,  historis  dan  komparatif,  bagi mencapai penemuan akhir yang saintifik dan akurat.

## HASIL DAN DISKUSI
Pendedahan  awal  Abduh  tentang  dunia  kewartawanan  dimulai dari  perkenalannya dengan Jamaluddin al-Afghani di Mesir yang menariknya ke dalam pengalaman-pengalaman tersendiri  dalam  dunia  falsafah  dan  intelektual.  Terkesan  dengan  pengaruh  Afghani,  yang mendedahkannya  kepada  pengaruh  agama,  falsafah  dan  budaya  yang  kompleks  yang mempengaruhi pembentukan intelektualnya 8 Abduh terdorong ke dalam dunia penulisan dan kefalsafahan  Barat.  Kehidupan  intelektualnya  diwarnai  oleh  kesan-kesan  falsafah  yang rasional  dan  tersendiri  yang  kemudiannya  dimaknai  oleh  perjuangan  dan  sepak  terjangnya dalam kancah politik. Kesan ini turut dibayangkan dalam penulisan-penulisan mistik, falsafah dan politiknya yang menyingkap pengaruh kolonialisme dan imperialisme di Mesir dan gerak perjuangannya dalam harkat kewartawanan dan persuratkhabaran sepanjang era tersebut yang berpuncak dengan kebangkitan dan penentangan rakyat yang digerakkan oleh pemberontakan massal yang dipimpin oleh ‘Urabi Pasya.
Abduh mulai  ditunjuk  sebagai  ketua  redaktur akhbar al-Waqā’i‘  al-Misrīyyah sejak tanggal  Oktober  1880  sampai  September  1882.  Selain  menulis  rencana  dan  artikel  dalam berbagai  topik,  beliau  menjawat  secara  ex-officio  sebagai  Kepala  Biro  Akhbar,  yang bertanggungjawab  memantau  dan  menapis  penerbitan-penerbitan  dalam  bahasa  Turki  dan Arab,  dan  menggunakan  wewenangnya  sebaik  mungkin  untuk  menaikkan  standardnya  dari segi  gaya  dan  isi.  Hal  yang  dikira  menakjubkan,  bagi  seorang  Mashayikh  Azhar, sebagaimana dihimbau oleh Muhammad Rashid Rida dalam kitab Tārīkh -nya:
“Adalah luarbiasa untuk melihat fungsi ganda “Syeikh Azhar yang berserban ini” yang berpartisipasi  dalam  urusan  pemerintah  yang  kegiatannya  jauh  terpisah  dari  dunia ulama  dan  ahli  agama,  meninjau  keluar  dari  jendela  kamar  editorialnya  ke  dalam Kementerian  dan  Mahkamah-Perundangan  dan  Perkhidmatan  Kerajaan,  memperbaiki gaya persuratan petugas  mereka dan mengarahkan mereka untuk  menambahbaik  kerja mereka;    kemudian  meninjau  dari  jendela  yang  lain  ke  dalam  masyarakat  Mesir, memperbetulkan  moralnya  dan  memperbaharui  adat  istiadatnya  yang  rosak…; kemudian  meninjau  dari  jendela  ketiga  ke  dalam  suratkhabar  Arab,  mengajarkannya gaya editorial yang halus dan melatihnya untuk melaporkan kebenaran.” 9
Memandangkan  penyandangan  jawatannya  sebagai  ketua  editor  “ al-Waqā’i‘  al-Misrīyyah ” bersamaan  dengan  zaman  pergerakan  nasionalis yang  dipimpin  oleh  Ahmad  ‘Urabi,  dan memandangkan  setiap  orang  yang  berurusan  dengan  hal  ehwal  awam  pada  masa  itu  tidak dapat lari daripada terserap dalam aktiviti politik, ‘Abduh muncul ke tengah pentas hal ihwal negara, di mana beliau memainkan peranan yang signifikan.
Sejak kurun ke sembilan belas, Mesir telah menjadi pusat yang tak terbantahkan dari pemikiran  dan  kebudayaan  Arab,  dan  akhbar  Arabnya  mempunyai  pengaruh  yang  besar  ke atas  perkembangan  kesusasteraan,  sosial,  dan  politik  di  seluruh  tanah  Arab.  Surat  khabar Arab  yang  pertama,  di  bawah  autokrasi  penuh  Muhammad  ‘Ali,  dibentuk  sebagai  organ
8 Oliver  Scharbrodt, Muhammad  Abduh:  Modern  Islam  dan  the  Culture  of  Ambiguity (London:  I.B. Tauris, 2022).
9 Rida, op. cit ., h. 139.
pemerintah,  dan  juga  sebagai  akhbar  pertama  dalam  wilayah  Arab  di  bawah  pemerintahan langsung  Uthmaniyah.  Setelah  itu,  bagaimanapun,  akhbar-akhbar  yang  bebas  muncul  di Mesir,  dalam  suasana  kebebasan  yang  agak  besar,  sementara  dalam  wilayah  Uthmaniyah tiada kebebasan sepertinya diizinkan kepada akhbar.

## Biografi Muhammad Abduh
Muhammad  ‘Abduh  dilahirkan  pada  tahun  1849  dalam  keluarga  petani  Mesir  dan menghabiskan  masa  kecilnya  di  perkampungan  yang  sederhana  di  Mahallat  Nasr  yang terletak  di  wilayah  Buhayrah  di  kawasan  Hilir  Mesir. 10 Setelah  mempelajari  al-Qur’an  dan menghafalnya pada usia yang muda, pada tahun 1862 beliau dikirimkan ke masjid Ahmadi di kota  Tanta  untuk  mengaji  agama.  Setelah  hampir  setahun  setengah  di  Tanta,  beliau memutuskan  untuk  meninggalkan  pengajiannya  dan  pulang  semula  ke  kampung,  kerana menyesali  metode  pembelajarannya  yang  terkebelakang,.  Beliau  bercadang  untuk mengerjakan tanah dan bersawah tani seperti ahli keluarganya yang lain. Tetapi hasratnya ini telah  diundurkan  berkat  pengaruh  bapa  saudaranya,  Shaykh  Darwish  Khadr,  yang menimbulkan  minatnya  dalam  ilmu  pengetahuan  dan  mistisisme  dan  lantas  menukar keseluruhan haluan hidupnya. 11 ‘Abduh kembali semula ke Tanta, dan seterusnya memasuki universiti  al-Azhar  pada  1866.  Pada  tahun  1871,  ketika  masih  menuntut  di  al-Azhar,  beliau bertemu  dengan  Jamal  al-din  al-Afghani  (1839-1897),  tokoh  pembaharu  dan  revolusioner Islam, yang setelah diusir dari Istanbul, berkunjung ke Kaherah.
Al-Afghani  mengatur  percaturan  untuk  menyatukan  semula  seluruh  tanah  jajahan Islam  ke  dalam  satu  empayar  atau  blok  yang  kuat  untuk  menahan  pencerobohan  Eropah. Kelemahan umat  Islam,  menurutnya, adalah disebabkan perselisihan faham  sesama mereka; kezaliman  para  penguasa  mereka  sendiri;  kepercayaan  tahyul  dan  khurafat  yang  merajalela dan  kebejatan  pemikiran  agamanya.  Dengan  kekuatan  oratori  dan  organisasinya,  Afghani menghimbau  umat  Islam  untuk  menolak  pemerintahan  despotik  dan  kuasa  Eropah  dan menggantikannya  dengan  sistem  konstitusi  berparlimen,  dan  mengembalikan  kegemilangan lampau  mereka  dalam  pencapaian  saintifik.  Ini  adalah  kunjungannya  yang  kedua  ke  Mesir, sebelumnya  beliau  pernah  singgah  ke  Kaherah  pada  1869  dan  tinggal  selama  empat  puluh hari, di mana beliau kerap masuk ke Universiti Azhar, berdialog dengan para pensyarah dan mahasiswa dan memberikan kuliah di rumahnya kepada para khalayak yang mendatanginya. Kali  ini  beliau  kembali  semula  ke  Mesir  setelah  diarahkan  oleh  pemerintah  Turki  untuk meninggalkan negara itu, dan sampai ke Kaherah pada 22 Mac 1871.
Pada awalnya beliau hanya berhasrat untuk menetap sementara waktu di Mesir. Tetapi melalui  pengaruh  Riyad  Pasha,  Perdana  Menteri  yang  liberal  ketika  itu,  kerajaan  Mesir memperuntukkan  kepadanya  elaun  bulanan  sebanyak  sepuluh  pound  Mesir  sebagai  tanda penghormatan  dan  pengiktirafan 12 ,  yang  menyebabkannya  memutuskan  untuk  menetap  di Mesir  buat  masa  ini.  Sikap  keterbukaan  yang  ditunjukkan  terhadap  sosok  revolusioner  dan agitator  yang  dianggap  merbahaya  oleh  khalifah  ini  mungkin  disebabkan  oleh  dua
10 Schacht, J. “Muhammad ‘Abduh”, dalam Encyclopaedia of Islam . Vol. III (678-80) (Luzac and Co., London, 1913), h. 678.
11 Ahmad Amin, Zu‘amā’ al-Islāh fī al-‘Asr al-Hadith (Kaherah: al-Nahdah al-Misriyyah, 1948), 83-4.
12 Adams, op. cit ., 6;  Jirji Zaidan, Tarajim Mashahir al-Sharq (Kaherah: Dar al-Hilal, 1922), ed. 3, 2 jil., 55.
pertimbangan: polisi Khedive Ismail yang memberikan perlindungan kepada intelektual yang mencari suaka di Mesir, dan menunjukkan kebebasan mandatnya untuk melanggar kebijakan empayar  Uthmaniyah. 13 Kehadiran  al-Afghani  ke  Mesir,  bersamaan  dengan  tempoh ketegangan  dan  transformasi  dalam  kehidupan  nasional.  Kesengsaraan  yang  dibawa  oleh Ismail  akibat  campurtangan  asing  yang  meningkat,  impak  dari  penetrasi  Barat,  semuanya menimbulkan rasa ketidaksenangan dengan pemerintahan sedia ada. Al-Afghani  mengambil peluang  ini  untuk  meningkatkan  pengaruh  dan  aktivismenya.  Sejak  berita  kedatangannya tersiar,  beliau  diserbu  di  tempat  penginapannya  oleh  para  mahasiswa  yang  bersemangat, kepada  siapa  beliau  menguraikan  sebahagian  buku-buku  teks  yang  paling  maju  tentang teologi,  falsafah,  fikah,  astronomi,  dan  mistisisme.  Dengan  maksud  untuk  melahirkan  satu generasi  dari  pengarang  muda  yang  dapat  merealisasikan  idea-idea  baru  yang disampaikannya,  beliau  melatih  murid-muridnya  yang  lebih  berbakat  dalam  seni  penulisan akhbar.  Beliau  juga  menaruh  minat  yang  aktif  dalam  hal  ehwal  politik  Mesir.  Beliau melakukan segala yang terdaya untuk menyedarkan negara itu terhadap bahaya pencerobohan dan penguasaan asing, dan penulisannya dalam akhbar tidak menyembunyikan sentimen anti- Britishnya. 14
Aktivitinya ini berjalan selama hampir lapan tahun, dalam pergerakan dan pertemuan rasmi dan siri  syarahan  di  rumah, 15 pidato di  warung dan penglibatannya dalam pertubuhan Masonik. 16 Namun pencapaian al-Afghani yang terpenting adalah pembentukan sekumpulan pengikut  dan  murid-muridnya,  yang  “mengambil  darinya,  tidak  hanya  pengetahuan  dan falsafah,  tetapi  juga  semangat  yang  hidup  yang  mendorong  mereka  untuk  melihat  keadaan orang  ramai  sebagaimana  hakikatnya,  setelah  tabir  dari  idea-idea  palsu  dirobek  dari pemikiran mereka”. 17 Kepada pengikut-pengikutnya ini, al-Afghani memberikan cahaya baru tentang pengetahuan tradisional, menarik perhatian mereka kepada karya-karya Eropah yang dapat  diakses  dalam  terjemahan  Arab,  dan  menanamkan  minat  mereka  kepada  masalah- masalah yang praktikal  pada masa itu di  Mesir dan di  negara-negara  Islam  dan Timur yang lain.  Yang  paling  bersemangat  dan  terdekat  di  antara  semuanya  kepada  gurunya  adalah penuntut Azhar Muhammad Abduh. 18
Al-Afghani  menggalakkan  murid-muridnya  untuk  cuba  mempengaruhi  pendapat umum  melalui  akhbar,  dan  melatih  mereka  dengan  seni  kemahiran  menulis  artikel  tentang hal-hal  kesusasteraan,  sosial  dan  politik. 19 Beliau  turut  menganjurkan  sebahagian  mereka untuk mengeluarkan jurnal-jurnal yang baru, di mana beliau sendiri yang menuliskan artikel- artikelnya. 20 Sekolah  kewartawanan  justeru  muncul,  yang  memimpin  pergerakan  progresif dalam banyak lapangan, 21 dianggotai oleh sejumlah wartawan yang terkenal, seperti Ibrahim al-Laqani,  ‘Abd  Allah  al-Nadim,  Ibrahim  al-Muwaylihi,  Adib  Ishaq  asal  Syria,  Salim  al-
13 Qal‘aji, Qadri. “Jamal al-Din al-Afghani” , dalam Series of A‘lām al-Hurriyyah (Bayrut: t. tp., 1952), ed. 2, 35; al-Makhzumi, Muhammad Pasha, Khatirat Jamal al-Din al-Afghani (Beirut: t. tp., 1931), h. 39.
14 Adams, op. cit., h. 7. 15 J. Zaydan, op. cit ., h. 56.
16 Sabry, M., L’ Empire Egyptienne sous Isma‘il (Librairie Orientaliste Paul Geuthner. Paris, 1933), h.
349.
17 J. Zaydan, op. cit ., h. 281. 18 Ahmad Amin, op. cit .,h.  292.
19 Browne, Edward G., The Persian Revolution 1905-1909 (Cambridge: University Press, 1910), h. 8.
20 Ibrahim Abduh, Jarīdah al-Ahrām (Kaherah: Al-Ahram Press, 1951), h. 104 .
21 Qal‘aji, op. cit .,h. 41.
Naqqash dan Ya‘qub Sanu‘ (James Sanoua). 22 Diilhamkan  oleh  al-Afghani,  Abduh  dengan asyik sekali melangkah ke dalam jalur kewartawanan.
Kerjaya  kewartawanan  Abduh  mempunyai  pengaruh  yang  menentukan  dalam perjalanan  kareer  yang  ditempuhnya.  Ia  tidak  hanya  pertamanya  memberikan  kemasyhuran dan  menaikkan  bintangnya  ke  pentas  tumpuan  di  layar  politik,  malah  meluaskan  jangkauan ufuk dan kaki  langitnya. Ia mengenalkannya dengan keperluan rakyat  marhein  Mesir dalam segenap bidang kehidupan, dan menghubungkan pemikirannya secara langsung dengan ahli- ahli  kesusasteraan  dan  politik  yang  terkemuka  di  Mesir  dan  Eropah.  Tepat  dengan keahliannya sebagai ulama Azhari, ‘Abduh kekal terutamanya sebagai pemikir agama, tetapi tanpa  pengalaman  yang  diberikan  oleh  jurnalisme,  pemikirannya  tidak  akan  mencapai keluasan  wawasannya  yang  tersendiri.  Sebagai  wartawan  yang  murni,  pencapaian  ‘Abduh sangat penting. Menghadkan dirinya dalam kitabnya kepada pembatasan subjek-subjek yang lebih tinggi, 23 beliau menggunakan suratkhabar dan majalah sebagai wahana penyampai idea- ideanya tentang topik-topik semasa yang memerlukan pembaharuan segera, dan idea-idea ini memberikan  pengaruh  yang  luar  biasa  terhadap  hal-ehwal  Mesir.  Beliau  mengembangkan cara penulisan artikel akhbar yang jelas, mudah dan ekspresif. Sebagai ahli persuratkhabaran yang praktis, ia telah berhasil menempa kejayaan bagi akhbar yang disuntingnya atau yang ia bersyarikat dengannya.
Setelah  menerima  ijazahnya  sebagai  ‘Ālim,  Abduh  ditunjuk  untuk  mengajar  di  al- Azhar,  dan  pada  penghujung  1878,  diangkat  sebagai  guru  di  Dar  al-‘Ulum  dan  di  Sekolah Bahasa  Khedivial  sebagai  guru  bahasa  dan  kesusasteraan  Arab. 24 Dar  al-‘Ulum  adalah sekolah perguruan tinggi, yang dibentuk pada tahun 1290 Hijri (1873 M) oleh ‘Ali Mubarak Pasha,  Menteri  Pendidikan  ketika  itu,  untuk  melahirkan  guru-guru  yang  terlatih  secara praktikal  dalam  ilmu  pengetahuan  moden  dan  agama. 25 Latihan  yang  diperolehnya  dari  al- Afghani dan hasratnya untuk berkhidmat kepada agama dan negaranya yang kuat mengakar dalam  dirinya,  menyediakan  motif  tambahan  dalam  kemasukan  yang  mendadak  dalam pekerjaan  melatih  orang  lain  setelah  tempoh  pengajiannya  sendiri  tamat. 26 Beliau menyampaikan  syarahan  di  al-Azhar  dalam  rangkaian  subjek  yang  luas,  menerapkan  dalam pengajaran teologi  manhaj  yang sama dari penalaran dan pembuktian logika yang diajarkan al-Afghani kepadanya untuk digunapakai. 27
Beliau juga memberikan kuliah di rumahnya sendiri kepada sejumlah pelajar al-Azhar yang  mengunjunginya.  Satu  mata  kuliah  berdasarkan  kitab Tahdhib  al-Akhlaq oleh  Ibn Miskawayh (w. 1030 M.), karya tentang etika yang sangat dihargai di Timur sampai ke hari ini.  Beliau  menggunakan,  sebagai  asas  syarahannya  tentang  sains  politik,  buku  Guizot History of Civilization in Europe and in France , yang telah diterjemahkan ke dalam bahasa Arab. Menjelang akhir 1878, Abduh dilantik, dengan pengaruh Riyad Pasha, Perdana Menteri
22 Tarrazi,  Vicompte  Philippe  de, Tarikh  al-Sahafah  al-‘Arabiyyah (Beirut:  t.  tp.,  1913),  jil.  2/247; Hamzah, ‘Abd al-Latif, Adab  al-Maqalah al-Sahafiyah  fi Misr (Kaherah:  Dar  al-Fikr  al-‘Arabi, 1951),  jil. III, IV.
23 Osman Amin, “Muhammad Abduh”, dalam Series of A‘lam al-Islam (Kaherah: t. tp., 1944), h. 267.
24 Osman Amin, Muhammad Abduh , Charles Wendell (tr.) (Washington: American Council of Learned Societies, 1953), h. 33.
25 Heyworth-Dunne,  J., An  Introduction  to  the  History  of  Education  in  Modern  Egypt (London:  t.tp., 1938), h. 376.
26 Adams, op.cit ., h. 44.
27 Muhammad Rashid Rida, Al-Manār (Kaherah: Matbaah al-Manar 1905), jil. viii/404.
ketika  itu,  sebagai  guru  sejarah  di  madrasah  Dar  al-‘Ulum.  Abduh  sekaligus  memulai  mata kuliah  tentang  kitab al-Muqaddimah oleh  Ibn  Khaldun  (w.  1406  M),  filsuf  sejarah  yang terkenal.  Tidak  hanya  pengajaran  kitab  ini  merupakan  suatu  anjakan  yang  baru  di  Mesir, malah metode pengajarannya juga belum pernah terdengar sehingga kini. Abduh mengambil idea dari ahli sejarah yang besar itu tentang sebab-sebab kebangkitan dan kejatuhan sesuatu bangsa,  prinsip  peradaban  dan  penyusunan  masyarakat  manusia,  dan  menjadikannya  titik tolak untuk menambahkan ideanya sendiri tentang ihwal politik dan sosial, yang diambil dari karya-karya  moden,  dan  menerapkan  keseluruhannya  dalam  cara  yang  praktikal  kepada  kes di  negaranya  sendiri. 28 Dalam  semua  pengajarannya,  beliau  tidak  pernah  melupakan  motif pembaharuan.  Maksudnya  yang  umum  ialah  “untuk  melahirkan  generasi  baru  di  kalangan penduduk Mesir, yang akan menghidupkan semula bahasa Arab dan ilmu pengetahuan Islam, dan akan memperbaiki penyimpangan pemerintah Mesir”. 29
Dalam tahun-tahun persinggahan al-Afghani di Mesir, kedudukan kewangan di negara itu  semakin  memburuk  dan  hampir  tenggelam  dalam  keadaan  muflis  yang  mendorong campurtangan  Eropah,  dan  akhirnya  kepada  pemakzulan  Ismail  Pasha,  sang  Khedive,  yang langkahnya  yang  serampangan  dan  boros  dalam  meng-eropah-kan  Mesir  berakhir  dengan sangat  buruk.  Beliau  digantikan  pada  25  Jun  1879  oleh  puteranya  Tawfiq  Pasha,  yang menaiki takhta sebagai pembaharu muda yang banyak diharapkan oleh elemen-elemen muda, yang  pada  masa  ini,  di  bawah  pimpinan  al-Afghani  yang  menginspirasikan,  telah memperoleh  pengaruh  yang  patut  diperhitungkan. 30 Kumpulan  liberal  mengharapkan dukungan  dari  Tawfiq  Pasha,  yang  tampaknya  telahpun  meyakinkan  al-Afghani  dan kumpulannya  bahawa,  sebaik  dia  meraih  kuasa,  dia  akan  menolong  usaha  mereka  dalam pembaharuan.  Tetapi  baru  saja  dia  mengambil  tempatnya  sebagai  Khedive,  kerana  tekanan Inggeris, harapan ini telah diketepikan, apabila al-Afghani diusir dari Mesir pada September 1879  bersama  pengikutnya  yang  setia  Abu  Turab,  dan  Muhammad  Abduh  dilucutkan  dari tugasnya  dan  dibuang  daerah  ke  kampungnya  di  Mahallat  Nasr.  Perintah  ini  juga merangkumi  larangan  dari  menyampaikan  ucapan  kepada  orang  awam,  sama  ada  dengan pidato  atau  menulis  di  akhbar. 31 Tindakan  ini  berkemungkinan  kerana  hubungannya  yang dikenal  dengan  al-Afghani,  dan  idea-ideanya  yang  terkehadapan  tentang  agama  dan  politik yang diperkenalkannya dalam pengajaran dan sumbangan akhbarnya.
Pada  21  September  1879,  Riyad  Pasha  dipanggil  oleh  Tawfiq  untuk  membentuk kabinet  yang  baru.  Riyad  mempunyai  ideanya  yang  tersendiri  tentang  pembaharuan. Pendapatnya  adalah  kehidupan  berparlimen  tidak  sesuai  dengan  Mesir,  kerana  masyarakat belum  cukup  matang  untuk  memanfaatkannya;  mereka  harus  terlebih  dahulu  dilatih  dan dibimbing  sehingga  mereka  mencapai  kematangan  politik. 32 Atas  alasan  ini,  beliau menggalakkan  upaya-upaya  pendidikan  dan  kewartawanan,  dan  menumpukan  perhatiannya untuk  memperbaharui  surat  khabar  rasmi,  yang  telah  terbiar  akibat  persaingan  dengan akhbar-akhbar persendirian.
28 Rida, ibid. , viii/403; Rida 1931, op. cit ., 3/204.
29 Rida, 1905: viii/404.
30 Adams, op. cit ., h. 7.
31 C.C. Adams, op. cit., 73; E.G. Browne, op. cit ., h. 8.
32 Ahmad Amin, op. cit ., h. 221.
Reputasi  yang  diperoleh  Muhammad  ‘Abduh  sebagai  wartawan  yang  berbakat membawa  kepada  penunjukkannya  sebagai  orang  yang  tepat  untuk al-Waqa‘i’ setelah diusulkan  oleh  ahli  rundingan  Riyad,  iaitu  Mahmud  Sami  al-Barudi  Pasha  (1839-1904), Menteri  Waqf  pada  masa  itu  dan  Shaykh  Husayn  al-Marsafi  (w.  1889),  profesor kesusasteraan  Arab. 33 Riyad  makanya  mendesak  Tawfiq  untuk  mengampunkan  Abduh  dan memperkenankan  pelantikannya  sebagai  staf.  Tidak  lama  setelah  pelantikannya,  dan berdasarkan kekuatan laporannya tentang pembaharuan akhbar tersebut, Abduh kemudiannya diangkat sebagai Ketua Editor pada Oktober 1880, merangkap Ketua Biro Akhbar (Qalam al- Matbu‘at). 34 Dalam  kapasitinya  ini,  dari  Oktober  1880  sehingga  September  1882,  Abduh menunjukkan kewibawaannya sebagai jurnalis dan terkenal sebagai salah seorang tokoh yang menonjol  di  Mesir.  Beliau  memanfaatkan  kebebasan  dan  wewenang  yang  diberikan kepadanya  oleh  Riyad  untuk  menjadikan al-Waqa’i‘ sebagai  corong  pembaharuannya  dan suara  bagi  sentimen  rakyat  terbanyak  semasa  meletusnya  gerakan  nasional,  yang  membawa kepada pemberontakan ‘Urabi.
Period  ini  melihat  perkembangan  yang  menarik  dalam  bentuk  penulisan  Abduh. Dalam  halaman-halaman al-Waqa’i‘ diksinya  dibebaskan  daripada  kekangan  klasik  yang merintangi  artikel  pertamanya  dalam al-Ahram ,  menjadikannya  jelas  dan  langsung. Tujuannya  adalah  untuk  mempengaruhi  pemikiran  pembacanya,  dan  beliau  meninggalkan penggambaran  cara  lama  dari  seni  kesusasteraan  dan  kemegahan  ilmu  pengetahuan. Terkadang, meski demikian, dalam keghairahan penulisannya, beliau berbalik secara spontan kepada prosa berima dan metafora yang sangat berwarna. 35
Meskipun  menjadi  petugas  kerajaan,  Abduh  dengan  bebas  mengkritik  tindakan pemerintah yang pada perkiraannya layak dikritik. Idea-idea yang dilontarkannya pertamanya sebagai  pembaharu  yang  berevolusi,  ia  menarik  perhatian  kepada  kepincangan  masyarakat dan  mencadangkan  cara-cara  yang  praktis  ke  arah  pembaikan  dan  kemajuan.  Dengan perkembangan  keadaan,  beliau  memainkan  peranan  penting,  melalui  rencananya  dalam  al- Waqa’i‘ dan  kegiatan-kegiatan  lain,  dalam  gerakan  nasional  semasa.  Aktiviti  politiknya berakhir dengan penahanannya setelah Inggeris menduduki Mesir pada September 1882, dan menindas gerakan nasional.

## Artikel Abduh dalam Akhbar Mesir dan Paris
Tulisan Abduh yang pertama disiarkan adalah lima buah artikel yang ditulisnya antara September  1876  dan  graduasinya  dari  al-Azhar  pada  Mei  1877,  untuk  akhbar  “al-Ahram.” Al-Ahram diasaskan di Alexandria oleh pemikir Syria Salim dan Basharah Taqla pada 1876, kemudiannya  berpindah  ke  Kaherah  dan  kini  menjadi  salah  satu  akhbar  yang  terkemuka  di dunia  Arab.  wawasannya  yang  mendalam.  Sebahagian  tulisan  Abduh  adalah  panjang  dan dikeluarkan secara bersiri dalam berkala tersebut. Ia sangat menarik, kerana mengekspresikan idea  dan  misi  pembaharuan  yang  digelutinya  dalam  kehidupannya.  Yang  pertama  darinya disiarkan dalam al-Ahram, pada 3 September 1876, adalah pernyataan tahniah dan alu-aluan dari  seorang  Azhari  muda  kepada  jurnal  yang  baru.  Di  dalamnya  Abduh  menghimbau
33 Osman Amin, 1953, op. cit ., h. 28.
34 Rashid  Rida,  1905, op.  cit .,137; Ibrahim ‘Abduh, Tārīkh al-Waqā’i‘ al-Misriyyah ,  ed.  3  (Kaherah: Matba‘ah Al-Adab, 1946),h. 156.
35 Sawi, op. cit .,h. 31.
kegemilangan Mesir pada masa lalu dan menaruh keyakinan bahawa pencapaian yang lebih besar  dapat  diharapkan  darinya  pada  masa  ini.  Artikel  kedua  menekankan  nilai  akhbar sebagai  sarana  petunjuk  dan  pembaharuan  dalam  urusan  agama  dan  politik.  Yang  ketiga tentang  etika  dan  falsafah,  terkait  soal  penyusunan  masyarakat  manusia  dan  faktor-faktor yang  mendorongnya,  dan  juga  memuatkan  panggilan  bagi  ikatan  kerjasama  antara  semua penduduk Mesir tanpa mengira perbezaan agama.
Artikel  yang keempat  adalah yang terpenting.  Ia  memperlihatkan idea-idea dasarnya tentang  reformasi  pendidikan,  yang  diberikan  perinciannya  kemudian  dalam al-Waqa’i‘. Mengacu pada kemajuan yang dicapai oleh bangsa Eropah dari segi sains dan teknik, beliau mengkritik  ulama-ulama  al-Azhar  atas  sikap  negatif  mereka  terhadap  sains  moden  dan menarik  bukti  dari  period  Islam  terawal  untuk  menunjukkan  bahawa  pencarian  ilmu  sains adalah kewajipan setiap individu ( fard ‘ayn ). Artikel kelima adalah ulasan ke atas terjemahan Arab  daripada  buku  asalnya  oleh  Guizot,  pengarang  Perancis  bertajuk  “Histoire  de  la Civilisation en Europe et en France” (yang diterjemahkan oleh Hunayn Ni‘mat Allah Khuri), di  mana ‘Abduh menunjukkan keterbatasan bahasa Arab pada masa itu dan keperluan bagi pembaharuannya. 36 Dua  artikel  lain  yang  ditulis  oleh  Abduh  setelah  bergraduasi  dan diterbitkan  dalam  ‘Misr”  juga  menarik.  Misr  diasaskan  oleh  Adib  Ishaq  di  Kaherah  pada 1877, kemudian dipindahkan ke Alexandria. 37 Artikel-artikelnya ini telah dikeluarkan semula oleh  Rashid  Rida  dalam  kitab Tarikh -nya.  Ia  meringkaskan  dua  syarahan  falsafah  oleh gurunya, al-Afghani, tanpa memuatkan sebarang ulasan dari Abduh.
Artikel-artikel yang ditulis oleh Abduh pada peringkat awal kareer kewartawanannya membayangkan  pengaruh  dari  ajaran-ajaran  al-Afghani  ke  atas  pemikirannya  dan  upayanya untuk  membebaskan  diri  daripada  belenggu  dogmatisme  Azhar  yang  sempit.  Dari  sudut pandang kesusasteraan, cara gaya Abduh pada period ini masih menunjukkan pengaruh prosa Arab klasik dengan tradisi dan aturannya. Penulisannya sarat dengan ritma dan perbandingan yang penuh khayali.  Dalam artikel  tersebut  Abduh meringkaskan dua syarahan  al-Afghani, meskipun demikian, beliau cuba menyampaikan dengan jujur isi yang diperkatakan gurunya, tanpa menokok tambah sebarang perindahan. Perkembangan yang mantap dapat dilihat dalam stail  dan  struktur  artikel-artikel  yang  terawal  ini,  dari  gubahan  yang  sederhana  kepada  esei yang digilap dan tersusun baik. 38
Artikel-artikel  Abduh  dalam  “al-Ahram”  menarik  perhatian  kepadanya  sebagai penulis  esei  yang  berbakat  dan  melantarkan  jalan  bagi  penunjukkannya  yang  kemudian sebagai  kakitangan al-Waqa’i‘. Ia  juga  membangkitkan  kemarahan  ulama  konservatif terhadap  Azhari  muda  ini,  yang  telah  sekian  lama  menaruh  syak  tentang  kesesatannya sebagai pengikut tegar al-Afghani. 39
Kerana  keterlibatannya  dalam  pemberontakan  ‘Urabi  pada  1882,  ‘Abduh  ditahan selama  tiga  bulan  dalam  penjara,  dan  diasingkan  ke  Beirut  selama  tiga  tahun.  Pada  Januari 1883,  beliau  berangkat  meninggalkan  Mesir  menuju  ke  tempat  pengasingannya  di  Beirut. Setelah  setahun  di  sana,  beliau  dipelawa  oleh  al-Afghani  untuk  menyertainya  di  Paris.  Di
36 Sawi, op. cit ., h. 27.
37 Tarrazi, op. cit ., 2/107. 38 Sawi, op. cit., h. 28.
39 Mustafa  ‘Abd  al-Raziq, “A  Bibliographical  Address  On  Muhammad  Abduh”,  dalam Al-Ihtifal  bi Ihya’ Dhikra al-Ustadh al-Imam (Kaherah: Dar al-Manar, 1922).
sana mereka memasuki period yang aktif dalam propaganda antarabangsa. Pandangan politik al-Afghani,  yang  diterbitkan  dalam  akhbar  Perancis  dibaca  secara  meluas  dan  menarik perhatian yang rapat dari pemerintah Eropah yang mempunyai kepentingan politik di negara- negara  Muslim,  terutamanya  Great  Britain.  Pada  1884,  beliau  berkolaborasi  dengan  Abduh untuk membentuk sebuah pertubuhan politik bawah tanah yang digelar al-‘Urwah al-Wuthqa (dalam  bahasa  Perancis  “Le  Lien  Indissoluble”)  dengan  cabangnya  di  India,  Mesir,  Afrika Utara dan Syria, dan menerbitkan surat khabar Arab dengan nama yang sama. Tujuan akhbar ini  sebagaimana  dinyatakan  pada  keluaran  pertamanya  pada  13  Mac  1884,  ialah  untuk membangkitkan  kesedaran  masyarakat  Timur  dan  memicu  semangat  kebangsaan  mereka untuk  menentang  imperialisme  dan  kezaliman  penguasa  tempatan;  untuk  menyatukan  suara dan  kekuatan  seluruh  negara-negara  Muslim  untuk  menentang  agresi  dan  pemerasan  Barat; dan  menolak  prasangka  jahat  terhadap  umat  Islam  bahawa  mereka  tidak  mampu memanfaatkan  penemuan  sains  moden  dan  peradaban.  Al-Afghani  sebagai  pengarah  politik akhbar  itu,  menentukan  nada  anti-Inggerisnya  yang  agresif  dan  keras,  sementara  Abduh, sebagai  editor  bahasa,  menulis  semua  artikel  yang  muncul  di  dalamnya.  Penerbitannya dibiayai  oleh  langganan  dari  para  ahlinya  dan  dikirimkan  secara  percuma  kepada pembacanya. Bilangan pertamanya terbit pada 5 Jamadil Awwal, 1301 bersamaan dengan 13 Mac  1884. 40 Hanya  lapan  belas  bilangan  yang  tercetak,  yang  terakhir  muncul  pada  16 Oktober  1884. 41 Great  Britain  melarang  masuk  akhbar  itu  ke  India  dan  Mesir,  dua  negara yang paling banyak terpengaruh oleh penerbitannya, dan mengambil tindakan keras terhadap mereka yang memiliki salinannya. 42 Keluarannya terhenti setelah beredar hanya selama tujuh bulan,  tetapi  ia  mencapai  sebahagian  besar  daripada  objektifnya,  yang  cukup  mengesankan pemikiran  umat  dalam  membangkitkan  kesedaran  nasional  tentang  ketertinggalan  bangsa Muslim,  dan  terutamanya  terhadap  kebangkitan  gerakan  konstitusionalis  dan  nasionalis  di kalangan mereka.
Artikel-artikel al-‘Urwah ditulis  oleh  ‘Abduh,  dengan  kefasihan  ungkapannya  yang moden dan jelas. Ia memperlihatkan kesan yang ketara dari idea-idea al-Afghani yang penuh bersemangat, yang dikongsi sepenuhnya oleh ‘Abduh pada masa itu. Keghairahan seperti ini tidak ditemui dalam penulisannya yang terdahulu. “Nada dan semangat majalah itu jauh lebih radikal  dan  agresif  berbanding  idea-idea  yang  dianjurkan  ‘Abduh  dalam  pengalaman editorialnya yang terdahulu di Mesir”. 43 Ruang lingkup al-‘Urwah yang universal dan reaksi pahit Abduh kepada penderitaannya dan kesan kehidupannya yang terdedah kepada suasana Eropah yang liberal, mungkin menyumbang kepada antusiasmenya.
Cara  gaya  ‘Abduh  dalam al-‘Urwah juga  menunjukkan  perubahan  yang  luar  biasa. Ianya  fasih  dan  oratoris,  selari  dengan  gelora  idea;  ungkapan  arkaisme  dan  kuno  hampir lenyap. 44 Selain dari permasalahan Islam dan masyarakat timur yang umum, sejumlah artikel juga  menangani  secara  khusus  persoalan  Mesir  dan  kegawatan  di  Sudan.  Ini  wajar  setelah
40 Rida, 1931, op. cit ., 2/229.
41 Rida , 1905, op. cit ., viii/462, Rida 1931, op. cit ., 1/380.
42 Rida, 1905, op. cit ., viii/462; J. Zaidan, op. cit ., 2/57.
43 Adams, op. cit .,h. 61 .
44 Sawi, op. cit ., h. 33.
pendudukan Inggeris ke atas Mesir dan pemberontakan Muhammad Ahmad, yang mendakwa sebagai Mahdi, di Sudan.
Pada  Julai  1884,  Abduh  berkunjung  ke  London,  di  mana  temannya  Wilfrid  Scawen Blunt  (1840-1922),  penyair  dan  pengarang  Inggeris,  memperkenalkannya  kepada  Lord Hartington,  setiausaha  negara  dalam  ihwal  pertahanan,  dan  kepada  sejumlah  wartawan  dan ahli parlimen, seperti Lord Randolph Churchill dan Sir Wilfrid Lawson. 45 Sebagai editor al- ‘Urwah beliau  membincangkan  dengan  mereka  persoalan  Mesir;  dan  temuramahnya disiarkan  dalam al-‘Urwah dan  sejumlah  surat  khabar  Inggeris,  seperti  Pall  Mall  Gazette, Truth  dan  The  Times. 46 Baik  dalam  artikelnya  tentang  Mesir,  mahupun  temuramahnya  di London, beliau menyerang pemerintahan Tawfiq dan polisi kerajaan Inggeris dengan keras.
Keluaran al-‘Urwah yang  kelapan  belas  dan  terakhir  terbit  pada  17  Oktober  1884. Tamatnya riwayatnya ini disebabkan oleh kendala yang dikenakan oleh pemerintah Inggeris, yang,  menyedari  nadanya  yang  ganas  dan  sejauh  mana  pengaruhnya,  menghalang pengedarannya ke  India dan Mesir, meskipun banyak salinannya yang diseludup ke negara- negara ini. ‘Abduh kemudiannya kembali semula ke Beirut pada awal 1885, dan menetap di sana  selama  tiga  tahun. 47 Beliau  mengajar  teologi  dan  kesusasteraan  Arab  di  Madrasah  al- Sultaniyah,  memberi  kuliah  di  masjid  dan  di  rumahnya,  dan  menulis  tentang  hal-hal  agama dan sastera.
Beliau  hanya  menyumbangkan  tujuh  artikel  kepada  akhbar,  enam  buah  kepada majalah Thamarat  al-Funun yang  berpengkalan  di  Lubnan,  dan  satu  kepada  al-Ahram. 48 Dalam tiga buah daripada artikel ini, yang menyentuh tentang situasi politik, di Mesir, Sudan, dan  India,  Abduh  menyanggah  polisi  Inggeris  dengan  nada  yang  sederhana,  sementara menekankan kesetiaannya sebagai penduduk Islam Mesir kepada kedaulatan institusi khalifah dan kesultanan Uthmaniyah, dan yang lebih menyolok, beliau menunjukkan kesediaan untuk berkompromi  dengan  Khedive  Tawfiq  yang  bercanggah  sepenuhnya  dengan  serangannya yang keras dalam al-‘Urwah dan temuramahnya di London. Sikap yang sederhana dan suka berdamai  ini  membayangkan  keputusasaannya  dengan  perjuangan  politik  revolusioner  dan hasratnya  untuk  mendapatkan  pengampunan  Khedive  dan  keizinan  untuk  pulang  ke  Mesir. Namun  demikian  beliau  hanya  dibenarkan  pulang  pada  akhir  1888,  berkat  perantaraan beberapa orang yang berpengaruh, termasuk Sir Evelyn Baring (kemudiannya Lord Cromer), wakil Inggeris di Mesir. 49
Sejak  kepulangannya  ke  Mesir  dari  1888  hingga  kewafatannya  pada  1905,  Abduh menumpukan  usahanya  kepada  pembaharuan  agama,  pendidikan  dan  sosial,  yang diperjuangkannya dalam kapasiti rasminya dan melalui usaha persendirian. Artikel-artikelnya dalam  akhbar  dalam  tempoh  ini  hampir  seluruhnya  berhubungan  dengan  persoalan  agama dan  sosial.  Dalam  enam  artikel  yang  disiarkan  dalam al-Mu’ayyad pada  1900,  beliau menangkis  apa  yang  ditulis  oleh  Menteri  Kabinet  Perancis  Gabriel  Hanotaux  tentang “mentaliti fatalistik orang Islam” dalam Journal de Paris , bertajuk “Face to Face with Islam
45 W.S. Blunt, Gordon at Khartoum (London: Stephen Swift and Co., 1911), 271.
46 Osman Amin, 1953, op. cit ., 83.
47 Adams, op. cit., h. 64. 48 Rida, 1931, op. cit ., 2/342.
49 Adams, op. cit., 66; Earl of Cromer, Modern Egypt (London: Macmillan and Co., 1908), 2/179.
and the Muslim Question”. 50 Kontroversi kedua timbul pada 1903, dalam artikel Farah Antun yang  dimuatkan  dalam al-Jami‘ah ,  tentang  ahli  falsafah  Islam  Ibn  Rushd,  yang  menuduh Islam tidak toleran terhadap filasuf berbanding  Kristian. Abduh menjawab dengan berkesan tuduhan  yang  tidak  bertanggungjawab  ini  dalam  siri-siri  artikel  yang  diterbitkan  dalam al- Manar ,  dan  kemudiannya  dibukukan  dalam  kitab al-Islam  wa’l-Nasraniyyah  ma‘a  al-‘Ilm wa’l-Madaniyyah . Al-Manar adalah majalah bulanan yang diasaskan oleh Abduh dan Rashid Rida  (1863-1935)  di  Kaherah  dan  mulai  diterbitkan  pada  17  Mac  1898.  Dalam  tahun-tahun terakhirnya, Abduh menulis beberapa artikel yang sama sekali berbeza nuansanya. Dalam siri makalah  yang  diterbitkan  dalam al-Manar ,  beliau  menggambarkan  perjalanan  yang ditempuhnya ke Sicily pada musim panas 1902. Naratifnya cukup menarik, dan menanamkan pengetahuan dan hikmah dengan banyak humor yang bagus. 51
Latar Belakang Akhbar Al-Waqā’i‘ al-Misrīyyah Al-Waqā’i‘ al-Misrīyyah adalah surat  khabar Arab pertama di  dunia. Diasaskan oleh Muhammad ‘Ali pada 1828, ia kekal sebagai satu-satunya akhbar di Mesir selama kira-kira empat  puluh  tahun,  berfungsi  sebagai  perakam  sejarah  dan  sebagai  sekolah  bagi  melatih pengarang  dan  membimbing  khalayak  pembaca.  Sebelumnya,  Napoleon  Bonaparte  telah memperkenalkan  mesin  cetak  sebagai  alat  propaganda  setelah  melanggar  Mesir  pada  1798. Selepas  tempoh  kemerosotan  dan  stagnasi  ketika  mana  suratkhabar-suratkhabar  yang  bebas tumbuh dengan berhasil dan mengatasinya, Al-Waqā’i‘ memperoleh nafas baru dan mencapai puncak kemasyhuran dan kemakmurannya dibawah keredaksian ‘Abduh. Setelah itu, dalam suasana  politik  yang  berubah,  ia  kembali  kepada  kedudukannya  yang  biasa  sebagai suratkhabar rasmi.
Sebahagian penulis menganggap Al-Waqā’i‘ sebagai akhbar Arab yang kedua, kerana didahului oleh buletin Arab yang diterbitkan oleh ekspedisi Perancis. Pandangan ini, menurut Sawi 52 nyata  keliru  kerana  salahtafsir  terhadap  catatan  sejarah  al-Jabartī 53 tentang Dīwān yang  diwujudkan  oleh  pentadbiran  Perancis,  yang  hanya  merupakan  laporan  dan  maklumat ( al-Hawādith  al-Yawmīyah )  yang  diedarkan  dalam  batas  lingkup  tentera.  Penerbitan Al- Waqā’i‘ telah mengurangi dominasi Turki Uthmaniyah selama tiga abad dalam bahasa rasmi Turki  dan  membuka  jalan  kepada  kebangkitan  bahasa,  kebudayaan,  dan  persuratan  Arab dalam  wilayahnya  dan  kesedaran  kebangsaan  yang  meluas.  Keluaran  pertama Al-Waqā’i‘ diterbitkan  dalam  bahasa  Arab  dan  Turki  pada  hari  Selasa,  Jamadil  Awwal,  1344  H (bersamaan  3  Disember  1828).  Dalam  muka  hadapannya,  pengarangnya  memaklumkan tujuan  penerbitan Al-Waqā’i‘ yang  menekankan  nilai  pengetahuan  dan  kecaknaan  terhadap peristiwa  semasa,  contohnya,  pembaharuan  yang  dibawa  oleh  Muhammad  ‘Ali  “sang dermawan” ( Wali  al-Ni‘am )  dalam  pelbagai  bidang,  dan  sejauh  mana  penaklukan  Mesir  ke atas semenanjung Arab dan Sudan. Ia juga merujuk kepada pejabat pemerintah yang sebelum ini dipanggil “Diwan al-Jurnal” yang tujuannya untuk menerima laporan dari jabatan-jabatan kerajaan  dalam  semua  wilayah  Mesir  dan  merumuskannya  untuk Wali  al-Ni‘am dan
50 Rida, 1931, op. cit ., 2/400; Adams, op. cit ., h.86.
51 Sawi, op. cit .,h. 37.
52 Sawi op.cit . 53 Al-Jabartī, ‘Abd al-Rahman, ‘Ajā’ib al-Āthār fī al-Tarājim wa’l-Akhbār (Kaherah: t.tp, 1322/1904), jil. IV/254-58.
pegawai-pegawai tingginya dalam bentuk buletin yang khas (jurnal), dan menyatakan bahawa mengingat  perluasan  kepentingan  Mesir  dan  akibat  ketidakcekapan  buletin  sepertinya, Wali al-Ni‘am merasakannya  sesuai  untuk  menyebarkannya  kepada  orang  ramai  dengan mendirikan suratkhabar. 54
Muhammad  Ali  memberikan  perhatian  peribadi  kepada Al-Waqā’i‘. Lebih  dari sekadar  suratkhabar  rasmi,  ia  menganggapnya  sebagai corong  mulut  rejimnya,  yang  akan menjelaskan  rencananya  dan  mempertahankan  dasarnya  kepada  orang  ramai,  dan  juga sebagai  sarana  pedoman  dan  pendidikan.  Pada  1841,  peraturan  baru  ditetapkan  bagi  akhbar tersebut, yang memasuki fasa baru di bawah kepimpinan Rifa‘ah Rafi‘ al-Tahtawi (1801-73), salah  seorang  pelajar  yang  dikirim  ke  Paris  dalam  melanjutkan  misi  pembaharuan Muhammad  Ali  pada  1826,  dan  anak  murid  kepada  Shaykh  al-Azhar,  Hasan  al-‘Attar, seorang ‘alim yang tercerah, cerdas dan progresif.
Rifa‘ah adalah perintis kepada Muhammad Abduh, yang meneruskan legasinya kira- kira  empat  puluh  tahun  kemudian.  Di  tang an  Abduh, Al-Waqā’i‘ mencapai  standard  dan ketinggian yang jarang dibayangkan, dan ia telah meninggalkan bekas intelektual yang nyata padanya. Al-Waqā’i‘ dihidupkan semula oleh Khedive Isma‘il (1863-79) setelah terpuruk di zaman  ‘Abbas  I  (w.  1854)  dan  Sa‘id  (w.  1863).  Kurang  dari  sebulan  setelah pengangkatannya,  percetakan  Būlāq  telah  diarahkan  untuk  meneruskan  penerbitan Al- Waqā’i‘ yang disekat sebelumnya. Pada 1865, Isma‘il telah mengambil alih pemilikan Būlāq daripada  pemiliknya  ‘Abd  al-Rahman  Rushdi,  yang  diberikan  wewenang  oleh  Khedive sebelumnya,  dengan  membayar  pampasan,  dengan  itu  menebus  kembali  pemilikannya kepada  pemerintah.  Dalam  suratnya  kepada  Menteri  (Nāzir)  Kewangan  terkait  pembelian semula hak milik tersebut, beliau menulis, “Tidak dipertikaikan bahawa surat khabar adalah sesuatu  yang  bermanfaat  kepada  orang  ramai  dan  juga  kerajaan.  Maka  itu,  beta  ingin menjadikan “ Al-Waqā’i‘ al-Misrīyah” di antara akhbar yang terkemuka” 55
Ketika  zaman  pemerintahan  Isma‘il, Al-Waqā’i‘ muncul  sebagai  salah  satu  akhbar yang berwibawa dan terhormat, dan kualitinya jauh lebih baik daripada yang pernah didapati sebelumnya.  Beberapa  bahagian  ditambah,  dan  tumpuan  yang  khusus  diberikan  kepada pilihan penyunting dan kakitangannya di kalangan ulama yang tertinggi dari al-Azhar (ketua editor  pada  masa  itu  adalah  Shaykh  Ahmad  ‘Abd  al-Rahim,  ulama  Azhar  yang berkelayakan). Untuk pertama kali, Al-Waqā’i‘ dijual kepada orang awam ketimbang kepada pelanggannya  sahaja,  dan  mengandungi  bahagian  untuk  pengiklanan,  yang  menjadi  sumber utama pendapatannya.
Isma‘il dimakzulkan oleh Sultan Uthmaniyyah dan digantikan oleh puteranya Tawfiq pada  Jun  1879.  Riyad  Pasha,  yang  menjadi  Perdana  Menteri  pada  September  tahun  yang sama, memikirkan untuk memperbaharui “ Al-Waqā’i‘” dan meninggikan standardnya. Dalam usahanya,  ia  mencari  penulis  yang  mampu  memulihkan  surat  khabar  tersebut.  Satu  nama yang disyorkan kepadanya oleh rakan-rakannya,  adalah Shaykh Muhammad ‘Abduh, ulama ‘Azhari yang muda.
Riyad mengabulkan cadangan tersebut, dan melantik ‘Abduh sebagai penolong editor di Al-Waqā’i‘ pada September 1880. Berikutan laporan yang mengandungi rancangan untuk
54 Sawi, op. cit ., h. 12.
55 Ibrahim ‘Abduh, 1949, op. cit ., h. 45.
memperbaharui  akhbar  yang  diserahkan  oleh  Muhammad  ‘Abduh  kepada  Riyad, jawatankuasa  yang  dianggotai  oleh  Abduh  dibentuk  untuk  meneliti  persoalan  tersebut,  dan beliau dilantik sebagai Ketua Editor untuk melaksanakan cadangannya. 56
Meskipun  hanya  berlangsung  kurang  dari  dua  tahun,  tempoh  keredaksian  Abduh adalah  zaman emas bagi Al-Waqā’i‘. Ia menyaksikan transformasi  yang  revolusioner dalam watak  jurnal  yang  rasmi.  Di  bawah  pengarahan  ‘Abduh,  dan  melalui  penulisannya, Al- Waqā’i‘ kini dikeluarkan setiap hari, menjadi akhbar yang paling berpengaruh di Mesir pada masanya. Beliau menjadikannya mimbar dari mana ia mengajarkan orang ramai, mengkritik pemerintah  sendiri,  dan  memimpin  gerakan  pembaharuan  yang  besar.  Ketika  tempoh  ini, yang  bersamaan  dengan  pemberontakan  nasional  menentang  campurtangan  asing  dan kediktatoran Khedive yang terkait dengan nama Ahmad ‘Urabi, Al-Waqā’i‘ mengambil posisi sebagai penengah antara kerajaan dengan rakyat.
Ia “menanggapi rakyat dengan lidah pemerintah, dan menanggapi pemerintah dengan lidah rakyat”. 57 Tempoh yang paling menarik dalam sejarah Al-Waqā’i‘ ini berakhir dengan pendudukan  British  ke  atas  Mesir  pada  September  1882.  Muhammad  ‘Abduh  ditahan  dan diasingkan  dengan  para  pemimpin  gerakan  ‘Urabi,  dan  Mesir  memasuki  fasa  baru kehidupannya.  Untuk  selanjutnya, Al-Waqā’i‘ meneruskan  kerja-kerja  penerbitan,  tetapi merosot  sehingga  ia  menjadi  apa  yang  seharusnya  dari  mula,  surat  khabar  rasmi.  Perlahan- lahan bahan-bahan yang tidak rasmi dibuang, sehingga hanya pemberitahuan kerajaan sahaja yang  tinggal.  Ia  masih  diterbitkan  hari  ini  oleh  Percetakan  Kerajaan  di  Kaherah,  dengan terjemahan Perancis yang terpisah, dan mengandungi minit mesyuarat Parlimen, teks undang- undang, peraturan Kabinet, resolusi rasmi, keputusan peperiksaan umum, dan sebagainya. 58 Pada asasnya, prestasi  dan pencapaiannya yang terbaik  adalah di zaman  kepimpinan Abduh  yang  telah  menunjukkan  ketinggian  dari  segi  tahap  profesionalisme  dan  nilai kewartawanan yang dipamerkan sepanjang tempoh keredaksiannya dan penyelenggaraannya ke atas akhbar Al-Waqā’i‘ sebagai corong dan lidah rasmi pemerintah. Ia membawa nilai dan ide-ide  pembaharuan yang  kuat  dan  mengesankan  yang  mempengaruhi  praktik  sosial  dan keagamaan  dalam  mensintesiskan  nilai  kebudayaan  Islam  dan  Barat, 59 mengembangkan aspirasi kebebasan dan nilai persamaan dan keadilan. Hal ini turut dizahirkan dengan tuntas dalam konsepsualisasinya tentang agama dan nilai-nilai pluralisme – dimana ia terlibat secara intens dalam perdebatan berskala lokal dan global, 60 dan merealisasikan tertegaknya hak dan prinsip kebebasan dan pembelaan kepentingan kaum buruh dan masyarakat terbanyak.
Dalam  tradisi  intelektual  yang  moden,  kareer  kewartawanannya  mempunyai kepentingannya  yang  tersendiri  dalam  sejarah  intelektual  dan  falsafah  sosial  yang dikembangkannya  dalam  mengangkat  harakat  kebudayaan  dan  bahasa,  dan  menggerakkan kekuatan  dan  semangat  pan-Islam  di  kalangan  pendukung  Islam  dan  kaum  nasionalis  di Mesir  dan  mempengaruhi  pandangan  umum  tentang  pelbagai  isu  politik  dan  budaya  yang
56 Rida,  1931, op.  cit .,  137-38;  Wilfrid  Scawen  Blunt, Secret  History  of  the  English  Occupation  of Egypt (New York: Alfred A. Knopf, 1922), 378-79.
57 Rida, 1931, op. cit ., h. 180.
58 Ibrahim ‘Abduh, 1949, op. cit., 174-98.
59 Sedgwick, Mark, Muhammad Abduh (Cairo: AUC Press, 2003).
60 Ammeke Kateman, op. cit ., h. 2.
mendorong  perkembangan  aliran-aliran  pemikiran  dan  organisasi  sosial  yang  signifikan seiring dengan perubahan semasa .

## Penulisan Abduh dalam Al-Waqā’i‘ al-Misrīyyah
Penulisan  Abduh  dalam  akhbar Al-Waqā’i‘ banyak  terkait  dengan  pemikiran  sosio- budaya dan moral serta perkembangan mutakhir dalam politik Mesir. Idea-ideanya ini dapat diteliti dari kandungan-kandungan artikel yang dimuatkan dalam setiap bilangan Al-Waqā’i‘ al-Misrīyyah ,  sepanjang  tempohnya  menjadi  Ketua  Editor  yang  memperlihatkan  kekuatan dan  daya  tarikannya  yang  luar  biasa  dari  segi  nilai  sastera  dan  keindahan  tradisinya  yang klasik.
Minat Abduh dalam pembaharuan sastera dan kepujanggaan dapat dikesan sejak dari perkuliahannya  di  al-Azhar,  Dar  al-‘Ulum  dan  Sekolah  Bahasa  Khedive,  dan  dalam  artikel terakhirnya  dalam al-Ahram sebelum  tamat  pengajiannya,  di  mana  beliau  menekankan keperluan  untuk  memperbaharui  bahasa  Arab. 61 Di  institusi-institusi  ini,  Abduh menunjukkan  inisiatif  tidak  hanya  dalam  pemilihan  subjeknya,  tetapi  juga  dalam  metode pengajarannya.  Beliau  berusaha  melahirkan  generasi  Mesir  baru,  yang  akan  menghidupkan semula  bahasa  Arab  dan  ilmu  pengetahuan  Islam. 62 Di  Madrasah  al-Sultaniyah  di  Beirut, beliau mengulas kitab Nahj al-Balaghah dan Maqamat Badi‘ al-Zaman al-Hamadhani , yang ditahqiq  dan  diterbitkan  olehnya  dengan  komentar.  Pada  1900,  beliau  membentuk “Pertubuhan untuk Menghidupkan Turath Arab”, bagi mencetak dan menerbitkan edisi kritis karya-karya  klasik  Arab,  yang  kebanyakannya  masih  berbentuk  manuskrip. 63 Antara manuskrip yang diedit oleh persatuan ini adalah al-Mukhassas oleh Ibn Sidah, karya filologis dalam 17 jilid, Asrar al-Balagah dan Dala’il al-I‘jaz oleh ‘Abd al-Qahir al-Jurjani. 64 Alhasil, usahanya  telah  menyemarakkan  kebangkitan  sastera  yang  mempengaruhi  lingkaran  popular yang luas.
Kritikan al-Waqā’i‘ terhadap jabatan  kerajaan,  dan  tinjauan  Editornya  yang  tepat tentang  aktiviti  mereka,  sangat  mengesankan  para  pejabat;  dan  ramai  di  kalangan  mereka yang  terilham  atau  didorong  untuk  memperbaiki  kerja  mereka  dan  memahami  keperluan pembaharuan yang mendesak. Dalam satu kesempatan, al-Waqā’i‘ mengkritik keras Gubenur (Mudir)  Bani  Suwayf,  yang  mengharamkan  pengedarannya  di  wilayahnya.  Tindakannya  ini dilaporkan  kepada  Menteri  Dalam  Negeri,  yang  mendakwa  kritikannya  akan  melemahkan kerajaan di mata rakyat, tetapi Menteri menolak pandangan ini. Keputusannya dimaklumkan dalam  siaran  umum  dan  diterbit  dalam al-Waqā’i‘ .  Tahulah  Gubenur  bahawa  wewenang akhbar rasmi lebih besar daripadanya. 65
Cadangan yang kontroversial pada masa itu, yang dikemukakan oleh Abduh dalam al- Waqā’i‘ dilaksanakan  oleh  Kementerian  Wakaf.  “Ketimbang  membuang  duit  dalam membangunkan  masjid  untuk  beberapa  orang  jemaah”,  Kementerian  itu  sebaliknya memperuntukkan  dana  untuk  Dar  al-‘Ulum  dan  Perpustakaan  Nasional  untuk  membiayai
61 Sawi, op. cit ., h. 44.
62 Adams, op. cit ., h. 45.
63 Rida, 1931, op. cit 1/753.
64 Osman Amin, 1953, op. cit ., h. 18.
65 Rida, 1905, op. cit. 1/140.
projek kebudayaan mereka yang berguna. 66 Sepanjang hidupnya, Abduh menaruh minat yang aktif dalam ehwal  pendidikan, dan beliau kerap  mengemukakan kritiknya dalam al-Waqā’i‘ terhadap  kaedah  pengajaran  dan  pengurusan  umum  sistem  pendidikan  di  Mesir,  yang mencerminkan parahnya keberkesanan Kementerian Pendidikan. Artikel-artikel ini disiarkan dalam al-Waqā’i‘ pada tanggal 20, 23 dan 28 Disember 1880 dan dikeluarkan semula dalam kitab Tarikh oleh  Rashid  Rida. 67 Menteri  yang  bertanggungjawab  memprotes  kepada Perdana  Menteri  ke  atas  tuduhan  akhbar  rasmi.  Perdana  Menteri  memberitahu  bahawa sekiranya  pernyataan  itu  salah,  dia  harus  mengemukakan  bukti  yang  sebaliknya,  dan  pihak akhbar  akan  menyiarkannya.  Ternyata  apa  yang  didedahkan  oleh  Abduh  adalah  benar,  dan tidak  ternafikan.  Alhasil,  disebabkan  laporan al-Waqā’i‘ Riyad  segera  mewujudkan  Majlis Tertinggi Pendidikan pada Mac 1881 untuk menggerakkan reformasi, dengan Abduh sebagai salah seorang anggotanya.
Sebagai  Ketua  Editor,  Abduh  secara  automatik  turut  bertanggungjawab  sebagai Kepala Biro Akhbar. Biro ini hanya menangani hal penerbitan dalam bahasa Arab dan Turki. Abduh  memanfaatkan  sepenuhnya  peluang  yang  diberikan  oleh  tugas  ini,  yakni  penapisan akhbar Arab, dalam usahanya untuk menaikkan standardnya dan upaya “untuk menyatukan pendapat  umum  dan  menganjurkan  matlamat  yang  lebih  tinggi  yang  diharapkannya  akan tercapai” (Adams, 53). Dengan memberi amaran dan menggantung akhbar yang menerbitkan tuduhan yang tidak sah kepada jabatan kerajaan atau pegawai, beliau memberikan pengajaran moral  yang  diperlukan  kepada  suratkhabar  Mesir.  Penapisannya  yang  tercerah  juga dipanjangkan kepada buku-buku, dan ia tidak membenarkan penerbitan tulisan yang jelek dan hina. 68
Abduh menjalankan wewenangnya dengan kepintaran yang luar biasa. Dalam tempoh berikutnya  dengan  kejayaan  kaum  Nasionalis  dan  pembentukan  Kabinet  Sharif  pada September  1881,  beliau  menggalakkan  suratkhabar  untuk  membebaskan  diri  mereka  dari kungkungan  lama  dan  menyiarkan  berita  dengan  cepat, 69 yang  menampakkan kecenderungannya kepada dasar konstitusionalis yang diperkenalkan Sharif.
Ketinggian standard yang dibawa oleh Abduh dalam menaikkan al-Waqā’i‘ dari tahap yang rendah agak unik pada masa itu. Berita-berita luar negara yang sebelumnya dimuatkan dalam al-Waqā’i‘ disampaikan  tanpa  sistem  dan  kemaskini.  Sebaik  Abduh  mengambil  alih, beliau mengikat persetujuan dan melanggan kepada agensi-agensi berita antarabangsa seperti Reuters  dan  Havas,  untuk  mendapatkan  telegraf  tetap  berita-berita  luar  negara  untuk penyiaran  dalam  akhbarnya, 70 dan  secara  sistematik  mengambil  berita-berita  yang  menarik dan bahan-bahan yang lain  daripada akhbar Eropah, terutamanya suratkhabar Perancis  yang berpengaruh ‘Le Temps”. 71 Bahan-bahan bagi berita-berita tempatan juga dibawakan secara tersusun,  dan  diperoleh  hanya  dari  koresponden  khas  yang  dilantik  di  pelbagai  wilayah  dan kota-kota Mesir yang berbeza.
66 Sawi, op. cit., h. 46.
67 Rida 1931, op. cit. 2/69-79.
68 Rida, ibid ., 1/140.
69 Blunt, 1922, op. cit ., 116; Rifaat, M., The Awakening of Modern Egypt (London: Longmans, Green and Co., 1947), h. 188.
70 Lihat al-Waqā’i‘ al-Misriyyah ,  no. 934, Oktober 10, No. 936, Oktober 12, 1880.
71 Ibrahim ‘Abduh, Tārīkh al-Waqā’i‘ al-Misriyyah , ed. 3 (Kaherah: Matba‘ah Al-Adab, 1946), h. 166.
Ciri-ciri  baru  yang  penting  juga  ditambahkan  kepada al-Waqā’i‘ di  bawah kepengarangan  Abduh,  seperti  episod  bersiri  dari  buku-buku  dan  biografi  terpilih  tentang tokoh-tokoh  Mesir  yang  telah  berkhidmat  dan  berjasa  kepada  negara.  Sebagai  Ketua  Editor al-Waqā’i‘ Abduh telah menjalinkan hubungan antara suratkhabar dengan orang awam yang merupakan sesuatu yang baru di Mesir. Pembaca dihimbau untuk menulis surat kepada Editor bagi  melontarkan  aduan  dan  pandangan,  dan  ini  diterbitkan  sekiranya  perlu  dengan  ulasan editor. 72 Pendeknya, Abduh merealisasikan janji yang dirancangkannya, di mana dia dan para kolaboratornya  serta  penyumbang  luar  akan  menulis  tentang  perkara  yang  dapat  menarik, atau  dalam  pendapat  mereka,  harus  melibatkan  pendapat  umum.  Ini  menaikkan  populariti akhbar dan menarik khalayak yang luas kepada pandangan pembaharuan Abduh. Justeru, al- Waqā’i‘ sebagai  suratkhabar  pemerintah  dan  orang  ramai,  meninggalkan  kesan  yang  lebih mendalam  dalam  pemikiran  penduduk  Mesir  berbanding  mana-mana  akhbar  yang  lain. 73 Alhasil  kedudukan  yang  diraih  Abduh  membuatkannya  tak  dapat  tidak  harus  terlibat  dalam percaturan politik di saat yang genting itu. Ketenaran al-Waqā’i‘ dan ketinggian sambutannya sedemikian  rupa  sehingga  ia  harus  memakai  tiga  orang  wakil  untuk  mengedarkannya  di Kaherah sahaja. 74
Artikel-artikel  yang  ditulis  oleh  Abduh  dalam al-Waqā’i‘ mencapai  kira-kira  empat puluh  buah, yang mengungkapkan pemandangannya tentang isu  politik, pendidikan, agama, sosio-hukum dan moral. Sebahagiannya agak panjang, yang sudah menjadi kelaziman dalam makalah-makalah  yang  diterbit  dalam  surat  khabar  Arab  pada  penghujung  abad  ke-19  dan awal  20-an.  Artikel  sebagai  bahan  utama  dalam  akhbar  Mesir  perlahan-lahan  digantikan dengan berita, yang pada abad mutakhir ini menjadi cirinya yang paling penting.
Bentuk-bentuk  artikel  yang  dihasilkannya  dikenal  oleh  ciri-cirinya  yang  khas  dan patut  diperhatikan.  Beliau  sering  mengikut  cara  didaktik,  menjelaskan  ideanya  dengan menggunakan sinonim, memberikan contoh dan mengutip teks. Sebahagian artikelnya terdiri sepenuhnya daripada pengajaran tentang hal-hal kearifan yang diuraikan dengan istilah yang sederhana,  dan  sebahagiannya  dalam  bentuk  pertanyaan  daripada  pembaca  atau  pendengar khayalan  dan  jawapannya  kepada  mereka.  Antaranya  ialah  artikelnya  “Pengetahuan  dan Kesannya kepada Kehendak dan Pilihan” dan “Karakter dan Tabiat” yang menangani topik kejiwaan. 75
Tidak  hanya  cara  gaya  penulisannya  jelas  dan  tepat,  pemkirannya  juga  jelas.  Setiap artikel  dibangunkan  dengan  silogisme  logikal,  terdiri  dari  premis,  perbincangan  dan kesimpulan.  Ini  tanpa  syak  berasal  dari  pengajian  falsafah  dan  mantiknya  di  al-Azhar  dan dibawah  pengarahan  al-Afghani.  Untuk  menggambarkan  ideanya  dan  memperindah tulisannya,  Abduh  sering  memanfaatkan  teks  al-Qur’an  dan  hadith,  dan  kesusasteraan  Arab klasik yang banyak dihafalnya. Artikelnya juga memperlihatkan latar belakangnya yang kaya dengan  pengetahuan  umum,  terutamanya  sejarah  dan  perkembangan  dunia  mutakhir. Contohnya dalam artikelnya “Asosiasi Kita dan Pembicaraan Mereka” 76 beliau memberikan contoh tentang Yunani tua dan iklim saintifik mereka. Dalam “Mencapai Ketinggian dengan
72 Ibrahim Abduh, ibid., h. 179.
73 Osman Amin, 1953, op. cit ., h. 47.
74 Ibrahim Abduh, 1946, op. cit ., h. 172.
75 Rida, 1931, op. cit., 2/176.
76 Rida, ibid ., 2/103-8
Kebaikan” 77 beliau  mengungkapkan  tentang  Presiden  Amerika  Syarikat,  yang  maju  atas usahanya  sendiri,  General  Garfield  (1831-81).  Dalam  “Kehidupan  Politik” 78 beliau menukilkan pentafsiran Roman tentang “tanahair” (patria), dengan merujuk kepada Revolusi Perancis dan menyebut Voltaire, Thiers dan Gambetta.
Dalam  makalahnya  tentang  ihwal  politik  dan  sosial,  ‘Abduh  sering  menunjukkan pengaruh dari tafsiran mengenai falsafah sejarah oleh ahli sejarah Arab yang terkemuka, Ibn Khaldun (1332-1406). Pengaruh ini dapat dikesan sejak ia mengajar di Dar al-‘Ulum, ketika memberikan kuliah tentang teori politik dan sosial Ibn Khaldun, yang tercantum dalam “ al- Muqaddimah ”.  Ringkasnya,  idea-idea  ini  mengungkapkan  corak  dan  khittah  pemikirannya dalam al-Waqā’i‘ di  samping  kegiatannya  di  luar  skop  kerja  dari  keredaksiannya,  di  mana tren  penulisannya  sepanjang  tempoh  tersebut  menggambarkan  idealismenya  yang  konsisten dan menunjukkan yang beliau adalah seorang pembaharu agama, pendidikan dan sosial yang berevolusi, dan wataknya adalah bertolak belakang dengan jalan revolusioner.

## Pembaharuan Akhbar Al-Waqā’i‘ al-Misrīyyah
Dengan keahlian dan wawasannya yang mendalam sebagai pengarang dan wartawan yang berpengalaman, Abduh berupaya mengangkat kedudukan Al-Waqā’i‘ al-Misrīyyah dari kejatuhannya  akibat  persaingan  dan  keterpencilannya  daripada  perhatian  umum.  Dalam autobiografinya  ia  mencatatkan:  “ia  sering  diedarkan  di  kalangan  para  pejabat  dan  orang- orang  kenamaan  seperti  pajak  wajib…selain  dari  dekrit  dan  perintah  kerajaan,  ia  tidak mengandungi  apa-apa kecuali pujian yang tidak  menarik kepada Khedive dan para pegawai kanan.  Ini  menghalang  orang  ramai  daripada  membacanya”. 79 Mulai  9  Oktober  1880,  di bawah  penyelenggaraannya Al-Waqā’i‘ memasuki  era  baru  sebagai  akhbar  harian  dengan mesin  percetakannya  sendiri.  Tajuk  rencana  dalam  cetakannya  yang  pertama  sebagai suratkhabar harian termasuk teks tentang peraturan baru yang digariskan oleh Abduh dalam kapasitinya  sebagai  Ketua  Editor  dan  Kepala  “Biro  Akhbar”  dan  yang  diperkenankan  oleh Perdana  Menteri  Riyad  Pasha.  Peraturan  baru  itu  menetapkan  bahawa:  (1)  semua  jabatan kerajaan harus sentiasa memaklumkan Al-Waqā’i‘ tentang berita mereka, termasuk program- program yang dirancang atau disempurnakan oleh mereka. Mahkamah Pengadilan juga harus melaporkan  kepada Al-Waqā’i‘ keputusan  dan  penghakiman  mereka.  Berita-berita  wilayah yang penting juga harus dikirimkan melalui telegraf. (2) Al-Waqā’i‘ akan mengkritik apa jua tindakan  dari  mana-mana  jabatan  yang  layak  dikritik,  termasuk  malah  Kementerian  Dalam Negeri  yang  mana  sebagai  surat  khabar  rasmi  ia  tertakluk  di  bawahnya.  (3)  Semua  jabatan akan  dituntut  penjelasan  ke  atas  dakwaan  yang  dikemukakan  terhadapnya  oleh  mana-mana akhbar.  Sekiranya  dakwaan  itu  benar,  ia  akan  disiarkan,  berserta  dengan  hukuman  yang dikenakan  ke  atas  pegawai  yang  bertanggungjawab,  dalam Al-Waqā’i‘, tetapi  jika  dakwaan itu  palsu,  akhbar  yang  membuat  fitnah  harus  membuat  penafian.  (4)  Ketua  Editor  berhak untuk menimbang tara antara akhbar-akhbar yang bertikaian.   Dia juga diberi mandat untuk memantau semua suratkhabar Arab yang diterbitkan di Mesir, untuk memberi amaran kepada mereka  dan  menghukumnya  dengan  menggantung  penerbitannya  untuk  suatu  tempoh  yang tertentu  ataupun  secara  kekal;  tetapi  akan  membenarkan  “setiap  kebebasan  yang  mungkin
77 Rida, ibid ., 2/172-5.
78 Rida, ibid ., 2/194-6.
79 Rida, 1931, op. cit ., h. 175.
untuk menyebarkan kebenaran dan menilai yang baik dan buruk tanpa takut”. (5) Selain ciri- ciri  yang  biasa  dari  berita  tempatan  dan  luar  negeri,  dan  pengiklanan,  akhbar  ini  juga  akan memuatkan  ciri-ciri  yang  baru  tentang  hal-ehwal  umum,  yang  ditulis  sama  ada  oleh kakitangannya atau oleh penyumbang luar. 80
Program  yang  sangat  bercita-cita  ini  sepenuhnya  didukung  oleh  Perdana  Menteri Riyad, yang sesuai dengan tabiat autokratiknya dan dapat membantunya untuk mengatur dan memperbaharui urusan Mesir mengikut kehendaknya sendiri. 81 Bagi pihaknya, Abduh telah memanfaatkan sepenuhnya kekuasaan penuh yang diberikan kepadanya,  beliau tidak segan- segan  untuk  mengkritik  tindak  tanduk  pegawai,  dan  mengerahkan  seluruh  upayanya  untuk mengarahkan  tenaga  mereka  dan  segenap  masyarakat  ke  arah  pembaharuan.  Beliau  juga menetapkan  standard  yang  baru  dari  kebenaran  dan  keunggulan  sastera  bagi  suratkhabar Mesir yang sedang meningkat. 82
Dalam menjalankan programnya, Abduh mulai  menukar kakitangan Al-Waqā’i‘, dan memilih  sebagai  pembantunya  beberapa  orang  murid  al-Afghani  yang  telah  dilatih  dalam penulisan dan penyuntingan dan yang diyakininya. Mereka semua adalah Azhari muda yang tercerah,  dan  pandangan  jauh  Abduh  dalam  memilih  mereka  disahkan  oleh  karya  mereka dalam Al-Waqā’i‘, dan kareer mereka yang gemilang kemudiannya sebagai tokoh terkemuka dalam pembangunan moden Mesir. Antaranya ialah ‘Abd al-Karim Salman, yang mengambil alih  peranan  Abduh  sebagai  Ketua  Editor Al-Waqā’i‘ dan  kekal  sampai  ke  akhir  salah seorang  temannya  yang  setia  dan  pendukung  kuat  terhadap  pembaharuannya  dalam  majlis pentadbiran al-Azhar; Sa‘d Zaghlul, yang ketika itu baru berusia dua puluh satu tahun, yang menjadi  pemimpin  nasional  dalam  gerakan  kemerdekaan  Mesir  usai  perang  dunia  pertama; dan Ibrahim al-Hibawi, yang menjadi peguam terulung di Mesir. 83
Antara usaha pertama Abduh sebagai  Ketua Editor adalah membantu perkembangan dan  kebangkitan  semula  sastera  Arab  dengan  menerbitkan  artikel  dari  penulisannya  sendiri dan  para  pembantunya  yang  dapat  menjadi  contoh  dari  gaya  yang  baik.  Beliau  juga mengkritik  cara  penulisan  Arab  yang  digunakan  dalam  pelbagai  jabatan  kerajaan,  dan berkeras  bagi  standard  tulisan  yang  lebih  tinggi  dalam  laporan  rasmi.  “Belum  berlalunya beberapa  bulan,  keunggulan  mereka  yang  mempunyai  pengetahuan  yang  baik  tentang  Arab mulai  menonjol…dan  mereka  digesa  untuk  menulis  untuk  surat  khabar  rasmi…kalangan yang  jahil  tentang  bahasa  yang  tepat  dikerahkan  untuk  mencari  pengajar  atau  menghadiri kelas  malam.” 84 Editor  suratkhabar  rasmi  sendiri  secara  sukarela  menawarkan    diri  untuk mengajar di sekolah-sekolah ini. 85
Usaha  yang  sama  diarahkan  untuk  meningkatkan  tahap  kebebasan  akhbar. Menjalankan  wewenangnya  sebagai  Kepala  Biro  Akhbar,  Abduh  menggalakkan  –  malah mewajibkan  –  surat  khabar  Arab    untuk  memperbaiki  cara  gaya  mereka  dan  menggunakan bahasa yang tepat. Dalam satu kesempatan, pengarah sebuah akhbar yang terkenal diingatkan bahawa  dalam  satu  tempoh  yang  tertentu,  dia  harus  merekrut  editor  dengan  kemampuan
80 Rida, 1931, op. cit ., 1/138; Ibrahim ‘Abduh 1946, op. cit ., 144; Osman Amin, 1953, op.cit ., h. 40.
81 Ahmad Amin, op.cit ., h. 296.
82 Adams, op.cit ., h. 51.
83 Osman Amin, 1953, op.cit ., 39; Adams, op.cit ., h. 46.
84 Rida, 1905, op.cit .,1/77.
85 Adams, op.cit .,:47.
sastera,  atau  akhbarnya  akan  digantung. 86 Polisi  ini  telah  menimbulkan  persaingan  di kalangan akhbar untuk memperbaiki mutu kepengarangan mereka, dan akibatnya sekumpulan penulis  dan  wartawan  yang  menonjol  yang  sebelumnya  kabur  atau  tidak  dikenali  mulai muncul. 87 Sebelum  ini,  kecemerlangan  sastera  dianggap  bergantung  pada  kesan  retorikal ketimbang  maknanya,  dan  terkadang  makna  diabaikan  sama  sekali.  Penulis  tidak  melihat sebarang kecacatan pada karya mereka selama keahlian mereka memudahkan mereka untuk menyusun bangunan prosa berima mereka dalam cara yang yang khas seimbang dan simetris. Dalam  persekitaran  ini,  Abduh  dan  para  pembantunya  bangkit  untuk  menunjukkan  kepada para  editor  dan  pembaca  bahawa  “seni  penulisan  terdiri  dari  mengekspresikan  maksud seseorang  dengan  baik,  bukan  dengan  membuatnya  penuh  teka-teki,  dan  bahawa  kefasihan adalah  memberikan  kejelasan  dan  kesederhanaan  yang  diinginkan  dalam  ekspresi linguistik”. 88

## KESIMPULAN
Dalam  karirnya  sebagai  jurnalis,  Abduh  telah  menetapk an  suatu  aras  tanda  dalam praktik pelaporan yang  efektif,  sederhana  dan  seimbang,  yang  mengimbangi  kepentingan kedua-dua  pihak  yang  bersangkutan,  pemerintah  dan  rakyat.  Ini  sedikit  sebanyak  telah memulihkan  keyakinan  umum  terhadap  integriti  media  dan kewartawanan dan  menaikkan nama  dan  kedudukan  akhbar  yang  dis elenggarakannya Al-Waqā’i‘  al-Misrīyyah sebagai pelopor utama dalam sejarah persurakhabaran moden di Mesir. Peranan yang dimainkannya dalam sepak terjang politik yang mendominasi ruang awam berikut gerakan pemberontakan ‘Urabi  Pasya,  telah  menimbulkan  kesedaran  dan  kebangkitan  massa  terhadap  nilai  yang digemblingnya  dalam  menuntut  perubahan  ke  arah  prinsip  hukum  dan  pertanggungjawaban sosial serta tertegaknya proses pemerintahan dan tatakelola yang adil, bebas dan demokratik. Rencana-rencana yang dihasilkannya menjelaskan konteks yang sebenar tentang konsep dan isu-isu  sosial, politik,  sastera  dan  budaya yang  signifikan  dalam  ruang  lingkup kewartawanannya  dalam  mengangkat  dan  menyuguhkan  penyelesaiannya  yang  tepat  bagi kemaslahatan  umum dan  rakyat  marhein keseluruhannya. Ia  menzahirkan  kesan  dari  usaha- usaha  intelektual  yang  digerakkannya  dalam Al-Waqā’i‘  al-Misrīyyah yang  menggariskan tahap  penyorotan  dan penyelenggaraan  akhbar yang  berkesan  dan  mengusulkan  dinamika baru dalam konteks pemodenan Mesir dan impak yang mengesankan dari kekuatan idea-idea penulisannya .

## DAFTAR PUSTAKA
‘Abd al-Raziq, Mustafa, “a bibliographical address on Muhammad Abduh”, dalam Al-Ihtifal bi Ihya’ Dhikra al-Ustadh al-Imam . Kaherah: Dar al-Manar, 1922.
Abduh,  Muhammad. Al-Islam  wa’l-Nasraniyyah  ma‘al  ‘Ilm  wa’l-Madaniyyah ,  ed.  7.
Kaherah: Dar al-Manar, 1948.
86 Rida, 1905: op.cit ., 1/139
87 Osman Amin, 1953, op.cit ., h. 41.
88 Hamzah, ‘Abd al-Qadir Pasha, “Sa‘d wa al-Sahafah”, dalam al-Thaqafah (no. 87, August 27, 1940), h. 12.
Al-Jabartī,  ‘Abd  al-Rahman. ‘Ajā’ib  al-Āthār  fī  al-Tarājim  wa’l-Akhbār .  Jil.  IV.  Kaherah: t.tp, 1322/1904.
Al-Sawi, Ahmad Husayn. “Muhammad ‘Abduh and Al-Waqā‘i’ al-Misrīyah” (Unpublished M.A. Thesis, Faculty of Graduate Studies and Research, McGill University, 1954)
Al-Waqā’i‘ al-Misriyyah ,  no.  934,  Oktober  10,  no.  936,  Oktober  12,  1880,  November  8, 1881; Ogos 8, September 9, 1882.
Ahmad  Amin. Zu‘amā’  al-Islāh  fī  al-‘Asr  al-Hadith. Kaherah: al-Nahdah  al-Misriyyah, 1948.
Amin, Osman. “Muhammad Abduh”, dalam Series of A‘lam al-Islam . Kaherah: t.tp., 1944.
Amin,  Osman.  “Muhammad  ‘Abduh  the  Reformer”. The  Muslim  World ,  Vol.  36,  Issue  2 (April, 1946), 153-155.
Amin, Osman. Muhammad Abduh , Charles Wendell (tr.). Washington: American Council of Learned Societies, 1953.
Browne, Edward G. The Persian Revolution 1905-1909. Cambridge: University Press, 1910. C.C.  Adams. Islam  and  Modernism  in  Egypt:  A  Study  of  the  Modern  Reform  Movement Inaugurated by Muhammad Abduh. Cairo: The American University of Cairo, 1933. Earl of Cromer, Modern Egypt . London: Macmillan and Co., 1908.
Hamzah, ‘Abd al-Latif. Adab al-Maqalah al-Sahafiyah fi Misr . Jil. III, IV. Kaherah: Dar al- Fikr al-‘Arabi, 1951.
Hamzah, ‘Abd al-Qadir Pasha, “Sa‘d wa al-Sahafah”, dalam al-Thaqafah , no. 87, August 27, 1940.
H.A.R. Gibb, Modern  Trends  in  Islam .  Illinois,  Chicago:  The  University of Chicago Press, 1945.
Heyworth-Dunne, J. An Introduction to the History of Education in Modern Egypt. London: t.tp., 1938.
Ibrahim ‘Abduh. Tārīkh al-Waqā’i‘ al-Misriyyah , ed. 3. Kaherah: Matba‘ah Al-Adab, 1946. Ibrahim ‘Abduh. Tārīkh al-Tibā‘ah wa al-Sahāfah fī Misr Khilāl al-Hamlah al-Faransīyah , jil. 3. Kaherah: t.tp., 1949.
Ibrahim ‘Abduh. Jarīdah al-Ahrām. Kaherah: Al-Ahram Press, 1951.
Jirji Zaidan, Tarajim Mashahir al-Sharq, ed. 3, 2 jil. Kaherah: Dar al-Hilal, 1922.
Kateman, Ammeke. Muhammad Abduh and His Interlocutors: Conceptualizing Religion in a Globalizing World. Leiden, Boston: Brill, 2019.
Makhzumi, Muhammad Pasha. Khatirat Jamal al-Din al-Afghani. Beirut: t. tp., 1931. Muhammad  Imarah. Al-A‘māl  al-Kāmilah  al-Shaykh  Muhammad  ‘Abduh ,  jil.  1.  Kaherah: Matbaah al-Manar 1931.
Muhammad Rashid Rida. Al-Manār , jil. viii. Kaherah: Matbaah al-Manar 1905.
Muhammad  Rashid  Rida. Tārīkh  al-Ustādh  al-Imām  al-Shaykh  Muhammad  ‘Abduh ,  jil.  1. Kaherah: Matbaah al-Manar 1931.
Oliver Scharbrodt. Muhammad Abduh: Modern Islam dan the Culture of Ambiguity . London: I.B. Tauris, 2022.
Qal‘aji,  Qadri.  “Jamal  al-Din  al-Afghani” , dalam Series  of  A‘lām  al-Hurriyyah ,  ed.  2. Bayrut: t. tp., 1952.
Rifaat, M. The Awakening of Modern Egypt . London: Longmans, Green and Co., 1947.
Sabry,  M. L’  Empire  Egyptienne  sous  Isma‘il ,  Librairie  Orientaliste  Paul  Geuthner.  Paris,
1933.
Schacht, J. “Muhammad ‘Abduh”, dalam Encyclopaedia  of  Islam . Vol.  III (678-80). Luzac and Co., London, 1913: 678
Sedgwick, Mark. Muhammad Abduh . Cairo: AUC Press, 2003.
Tarrazi, Vicompte Philippe de. Tarikh al-Sahafah al-‘Arabiyyah , jil. I, II. Beirut: t. tp., 1913. W.S. Blunt. Gordon at Khartoum. London: Stephen Swift and Co., 1911.
Wilfrid Scawen Blunt. Secret History of the English Occupation of Egypt . New York: Alfred A. Knopf, 1922.